runetrust/blame-folketinget-dk huggingface dataset:
Peter Kofod (DF), 2023-04-25:
Spændende.
Så vil jeg lige følge op på den del, der handler om nummerpladescannere.
Det er efterhånden ved at være mange år siden, at Justitsministeriet oplyste til mig, at der var nummerpladescannere ved alle Danmarks grænseovergange.
På et tidspunkt var der endda en justitsminister, der stolt sagde til mig, at de kunne se begge veje, altså både ind og ud – hold da op, det er jo helt vildt, ikke?
Så det, jeg gerne vil vide, er: Hvad er den store satsning?
Jeg ville jo have spurgt i politiforligskredsen, men siden vi ikke holder flere møder, kan det være, at ordføreren kan delagtiggøre os i det fra Folketingets talerstol.
Preben Bang Henriksen (V), 2023-04-25:
Det er jo næsten ligesom at spørge, hvad man vil gøre i tilfælde af krig og bede ordføreren redegøre nærmere for, hvordan Danmark skal forsvares.
Jeg kan til spørgsmålet her sige, at vi selvfølgelig vil gøre, hvad der skal til – hverken mere eller mindre.
Og det, der skal til, er i min optik sandsynligvis – jeg er ikke ekspert, vi må spørge politiet – at der skal sættes langt, langt flere ressourcer ind langt tidligere, og det gælder primært politi og hjemmeværn.
Peter Kofod (DF), 2023-04-25:
Tak for det.
Jeg vil da gerne høre lidt om den her effektive kontrol, som hr. Preben Bang Henriksen taler om at regeringen lige pludselig har i baghånden.
Hvis man måtte komme i den samme situation igen, hvad skulle det så være?
Har man indkøbt det der grænsehegn, som man har fået sendt til Litauen i mellemtiden?
Er der mulighed for, at man kan trække på nogle folk, som man ikke har talt om før?
Er der nogle nye faggrupper, eller er der noget som helst i baghånden?
Hvad er det der effektive værktøj, som man må forstå at regeringen har, så man kan smide det kort, hvis man lige pludselig skulle komme i den samme situation som tilbage i 2015, hvor det var, må jeg sige, rædselsfuldt og helt forfærdeligt?
Morten Messerschmidt (DF), 2023-04-25:
Nej, virkeligheden, hr. Preben Bang Henriksen, er desværre, at syrere i dag er en af de største muslimske grupper i Danmark, og blandt dem er voldskriminaliteten enorm, og den manglende tilstedeværelse på arbejdsmarkedet enorm.
Der er masser af danskere, måske endda blandt hr. Preben Bang Henriksens vælgere, som oplever de helt håndfaste konsekvenser i form af overfald, voldtægt og alt muligt andet – ud over at vi selvfølgelig bærer en del af den økonomiske byrde for deres underhold.
Derfor vil jeg gerne høre, hvad man agter at gøre i den nuværende regering, hvis det måtte ske igen.
Jeg går ikke ud fra, at vi under hr. Kaare Dybvad Bek som integrations- og udlændingeminister som under fru Inger Støjberg kommer til at opleve, at vi bare skal have 40.000 syrere mere ind.
Preben Bang Henriksen (V), 2023-04-25:
Det er fuldstændig rigtigt.
Jeg tror, det var den 6. september 2015, at alle vågnede op med et sæt og fik øje på, hvad der egentlig skete på motorvejen.
Jeg tror nok, at hr. Morten Messerschmidt ved det bedre, men vi fik vel ikke meget at vide nede fra EU, hvor hr. Morten Messerschmidt var, om, at der var noget under opsejling.
Og det, der gik galt, var velsagtens netop det, at der ikke kom det fornødne varsel om, hvad der var i gang.
Og jeg skal lige hilse og sige, at der blev gjort alt, hvad der overhovedet kunne gøres, i den givne situation inden for rimelighedens og menneskelighedens grænser.
Vi har alle sammen billedet af betjenten og barnet på vejen.
Den situation kunne have været håndteret grusomt.
Vi valgte den bløde løsning, og det er jeg glad for i dag.
Det medførte, for at sige det rent ud, at langt, langt de fleste tog til Sverige, og det var jo for os danskere rigtig, rigtig godt.
Astrid Carøe (SF), 2023-04-25:
Først og fremmest tak for opbakningen, og også tak til ordføreren for at læse beslutningsforslaget grundigt og se, at det jo netop er vores betænkninger og overvejelser om at få en ny karakterskala.
Liberal Alliance er meget velkommen til også at bidrage med sine betænkninger, når vi skal stemme det igennem.
Jeg kunne godt tænke mig at spørge til det her med karakterer.
For det er ekspertgruppen jo også kommet med nogle bud på.
Vi foreslår slet ikke at fjerne alle karakterer i skolen; det tror jeg ordføreren har ret i ikke vil gavne nogen.
Men der er jo nogle undersøgelser – f.eks. forsøgene med de karakterfrie klasser i gymnasiet – der viser, at eleverne turde mere, når de ikke fik smidt standpunktskarakterer i hovedet hele tiden.
Det var ikke sådan, at de slet ikke skulle have karakterer, men at man bare ventede til slutningen af året i de fag, der alligevel ikke skulle afsluttes det år.
De turde række hånden mere op og stille flere spørgsmål.
Kan ordføreren ikke se, at det nogle steder kunne give mening at begrænse antallet af karakterer – ikke til ingen, men trods alt nogle steder, hvor erfaringerne med det er gode?
Preben Bang Henriksen (V), 2023-04-25:
Det er jo en interessant debat.
Jeg kan forstå, at fru Inger Støjberg rigtig er blevet en slapper i den her debat.
Det er lidt nyt for mig.
Men lad det ligge.
Jeg kan garantere for, at regeringen er oppe på mærkerne, og hr. Morten Messerschmidt tager gruelig fejl, hvis han tror, at den samme situation kan opstå.
Jo, den kan godt opstå med presset sydfra, men reaktionen kommer på forhånd, og den bliver effektiv.
Bjørn Brandenborg (S), 2023-04-25:
Tak for spørgsmålet.
Nu har jeg jo ikke siddet i Europa-Parlamentet som spørgeren eller som spørgerens formand, og derfor er jeg ikke sikker på, at jeg er på det samme nyhedsbrev, som spørgeren har modtaget, i forhold til hvad der er vedtaget i fredags.
Og derfor har jeg ikke haft lejlighed til at se, hvad det er, der er blevet stemt for.
Men jeg synes, at man måske i stedet for skulle fokusere på det, vi siger, og det, vi gør.
Og der har vi i øjeblikket en statsminister, der engagerer sig af hele hjertet i at sørge for at styrke Europas ydre grænser.
Og så har vi en regering, som igen indfører grænsekontrol.
Og grunden til, at det også er vigtigt at engagere sig i Schengensamarbejdet, handler jo om flere ting.
Det handler om, at når vi er en del af Schengensamarbejdet, giver det os adgang til oplysninger om folk, der rejser igennem gruppen af Schengenlande.
Det hjælper vores politi og anklagemyndighed i en række sager, og det har også store konsekvenser for et land som Danmark, hvis man ikke er en del af det.
Men jeg tror ikke, der er nogen tvivl om, at Danmark og også Danmarks statsminister engagerer sig meget, meget aktivt i arbejdet omkring Europas grænser og i sikkerheden omkring Danmarks grænser.
Peter Kofod (DF), 2023-04-25:
Tak for det, og tak for talen.
Ordføreren lægger jo vægt på, at Socialdemokratiet gerne ser, at man er en del af sådan en eller anden form for europæisk løsning på det her område.
Gør det ikke indtryk på ordføreren, når min partiformand kort før den her debat starter, kan stå og læse højt af, at der har været plenarsamling i Europa-Parlamentet i Strasbourg, og at ordførerens egne partifæller har siddet dernede og stemt for spandevis af lempelser af udlændingepolitikken og af mulighederne for grænsekontrol?
Hvorfor skal jeg eller danskerne kunne stole på ordførerens parti, når man prøver at sige her, at man ikke vil svække kontrollen, men man gør det med åbne øjne i et andet forum, hvor man sidder?
Hvorfor skal danskerne stole på det?
Mette Frederiksen (S), 2023-04-25:
Nu troede jeg faktisk, at det var Enhedslisten, jeg stod og diskuterede med i Folketingssalen, men jeg har haft mange samtaler med Arne igennem tiden og er til stadighed meget, meget stolt over at have indført en værdig tilbagetrækning.
Og med til den historie, der bliver tegnet her, hører jo, at regeringen ønsker at forbedre Arneordningen, og så ønsker vi at tænke de to ordninger sammen.
Det er det, der står i regeringsgrundlaget.
Men jeg lytter jeg mig jo også til her i Folketinget, at der ikke er opbakning til det, og derfor overvejer vi så, hvad det næste skridt er i forbindelse med det her spørgsmål.
En værdig, ordentlig tilbagetrækning er vigtig.
Et mere fleksibelt arbejdsmarked for seniorerne synes vi også fra regeringens side er vigtigt.
Men jeg kan jo godt være bekymret for, hvordan mulighederne for at trække sig ordentligt tilbage er på sigt i det her land.
For nu er der mange partier, der ønsker at afskaffe efterlønnen og afskaffe Arnepensionen, og hvor stiller det så rigtig, rigtig mange lønmodtagere på arbejdsmarkedet?
Derfor var mit håb også, at vi ville kunne lave noget flere partier sammen, så vores seniorer ved, hvad de har at gøre godt med i fremtiden.
Men det ser svært ud i det her Folketing.
Mai Villadsen (EL), 2023-04-25:
Jeg ved ikke helt, hvordan jeg skal tolke statsministerens svar om, at det jo er helt rigtigt, at både Socialdemokratiet og Enhedslisten er dybt uenige med højrefløjen, men det er jo heller ikke noget nyt, at de vil af med både Arnepensionen og efterlønnen.
Det, der er nyt, er jo Socialdemokratiets position i den her sag, hvor man tidligere var dem, der kæmpede, ja, måske allermest for de nedslidtes vilkår, og som i mange år stod her i salen og rasede mod bl.a. hr. Søren Pape Poulsen, når han sagde, at det var for andre folks penge, man finansierede pension til nedslidte, fordi dansk politik handler om værdighed for dem, der har de hårdeste liv, som statsministeren har sagt.
Og nu er der et helt nyt billede.
Vi ser en regering, som i går delte skattelettelser ud til nogle af dem, der har allermest, samtidig med at man har lavet et regeringsgrundlag, hvor man vil skære ned på pensionen til de nedslidte.
Jeg må virkelig spørge: Hvad har fået statsministeren til at ændre politik 180 grader i forhold til de nedslidte?
Mette Frederiksen (S), 2023-04-25:
Jamen det har hverken jeg eller vi gjort.
Vi er lige så optaget af de nedslidte, som vi altid har været, og af at sikre ordentlige tilbagetrækningsordninger.
Jeg er jo egentlig også ærgerlig over, at Enhedslisten ikke ville være med til at lave en finanslov.
Ja, det er rigtigt.
F.eks. ændrer vi på fradraget for de unge, der har et fritidsjob, og det ønsker vi jo at gøre i den her kreds af partier, fordi vi synes, det er rigtig vigtigt, at unge har et fritidsjob.
Men vi forbedrer så også samtidig muligheden for de tvillingefamilier, som vel egentlig meget berettiget har sagt: Når vi får flere børn på en gang, kunne vi godt tænke os nogle bedre barselsmuligheder.
Og det er Enhedslisten så ikke med til at sikre; det må vi andre gøre.
Vi bliver jo nødt til også at være ærlige over for hinanden og sige, at når vi en gang imellem gerne vil gøre nogle ting bedre i vores samfund, så kræver det også nogle omprioriteringer.
Og derfor er jeg glad for, at der er syv partier, der går sammen om at lave en finanslov, hvor der er nogle forbedrede muligheder for nogle grupper i samfundet.
Det ærgrer mig bare, at både Det Konservative Folkeparti, Danmarksdemokraterne og Enhedslisten, altså de tre partier, der har været på indtil nu, ikke har villet være med til at tage det ansvar.
Martin Lidegaard (RV), 2023-04-25:
Mange tak.
Goddag til statsministeren.
Hvis man kan arbejde, gør man det.
Det sagde statsministeren for få minutter siden fra Folketingets talerstol, og jeg er helt enig; vi er tilbage ved grundsamfundskontrakten om ret og pligt.
Det mener vi jo gælder både for kontanthjælpsmodtagere, der ofte har en svær social baggrund, og også for ældre borgere i det her land, indtil de får deres velfortjente folkepension.
Der ligger to ting i det udsagn.
Den ene er, at hvis man kan, bidrager man.
Og hvis vi kigger på efterlønnen, der har forandret sig rigtig meget de senere år, er det 12-13 pct. af dem, der går på efterløn, der selv siger: Vi føler os nedslidte.
Det er en meget lille del, synes vi, i forhold til at opretholde en så dyr ordning.
Den anden ting, der ligger i det udsagn, er, at hvis man ikke kan arbejde, skal man understøttes, og man skal understøttes værdigt.
Og for os er det værdigt, at man kan gå fra 6 år før folkepensionen, som det er tilfældet med seniorpensionen, og at man får en betydelig højere ydelse, end man gør på Arnepensionen.
Det vil sige, at for os er det mere socialt fokuseret og mere socialt værdigt, fordi det er en længere ydelse og en højere ydelse, og derfor er det den ydelse, vi gerne vil satse på, når nu vi skal forsøge at rydde op.
Det er rigtigt nok, at det er en gammel traver, men verden har jo også forandret sig.
Men det er vigtigt for mig i dag at sige, at det er vores udgangspunkt, ligesom regeringens udgangspunkt er det, der står i regeringsgrundlaget.
Men vi er meget indstillet på at forhandle det her; vi har ikke nogen forventning om, at det lige er vores model, som regeringen vil tage.
Mit spørgsmål er egentlig: Er regeringen også klar til at gå den anden vej og møde os i en fælles, bred aftale, hvilket jeg tror både de ældre og Danmark vil have bedst gavn af?
Mette Frederiksen (S), 2023-04-25:
Vi vil altid gerne lave brede politiske aftaler.
Det gælder på alle områder.
Men der er jo en meget principiel og faktisk også ideologisk uenighed nede i det her, og det hænger lidt sammen med det, jeg diskuterede med hr. Søren Pape Poulsen før.
Det er det, Arnepensionen giver.
Det er en af de sådan principielle forskelle på de to, og der ser vi jo verden på måder, der er forskellige fra hinanden; det har vi gjort igennem mange år.
Jeg tror også, det hører med til billedet, at Radikale Venstre var imod efterlønnen, også da tallene på efterlønsområdet så anderledes ud end tallene for, hvad der bliver givet i dag.
Det har vi lagt ører til i rigtig, rigtig mange år, altså at man ønskede at gøre noget ved efterlønnen, måske afskaffe den eller i hvert fald forringe den, hvad man vel også har bakket op fra De Radikales side tidligere.
Så glæder det mig med ordene omkring arbejdspligten.
Jeg er ikke sikker på, jeg helt køber den præmis, at alle i kontanthjælpssystemet har tunge sociale problemer.
Det er der nogle der har, men den overrepræsentation, der er, af kvinder med ikkevestlig baggrund tror jeg ikke kun handler om sociale problemer.
Det er også nogle kulturelle udfordringer; jeg tror sågar, der er nogle mænd, der har indflydelse på, at der er kvinder, der ikke får lov til at arbejde og tjene deres egne penge i Danmark, hvad jeg jo synes er et meget, meget stort problem for ligestillingen.
Men jeg vil håbe på – og måske også tage det positivt ned – at Radikale Venstre vil gå ind i de her forhandlinger med et ønske om, at der bliver indført en klar arbejdspligt og dermed også kommer en understregning af en meget, meget central dansk værdi om, at man skal arbejde og man skal forsørge sig selv, når man er i Danmark.
Martin Lidegaard (RV), 2023-04-25:
Det kan statsministeren sagtens tage ned.
Jeg ville bare ønske, at man havde samme princip, når det gælder de ældre, som man har for de unge.
Jeg er ikke sikker på, at der er en ideologisk forskel her.
Jeg mener egentlig, at det ideologiske er rummet i det med, at hvis man kan arbejde, gør man det, og jeg mener, det bør gælde for alle i den arbejdsduelige alder.
For folk, der er på efterløn, er lige så forskellige som dem, der går på kontanthjælp, der er lige så forskellige.
Det er nok rigtigt, at i gennemsnit er der flere nedslidte blandt dem, der har været 40 år på arbejdsmarkedet.
Men det er lige så rigtigt, at der ikke er nogen automatik i det.
Og hvad er det, vi gerne vil målrette vores bedste ordninger mod?
Det er vel dem, der har mest brug for det, og det, der er godt, synes jeg, ved seniorpensionen, er, at alle kan søge den, uanset hvilket fag de kommer fra, og uanset hvor lang tid de har været der.
Man skriver ind med NemID, og så klarer de seks medarbejdere i ATP det selv; de henter lægeerklæring ind osv.
Til gengæld kan man gå fra helt op til 6 år før, og man kan få næsten 20.000 kr. om måneden.
Det er da en meget bedre ordning for de nedslidte.
Mette Frederiksen (S), 2023-04-25:
Altså, vi ønsker jo at forbedre Arnepensionen, og den har den meget store fordel, at man ikke skal søge om noget, man skal ikke visiteres, man skal ikke ind i et offentligt system.
Når man har gjort sit, aftjent sin værnepligt, bidraget med det, man skulle, skal man kunne trække sig ordentligt og værdigt tilbage.
Og ja, det er jo – det indrømmer jeg – et meget klassisk socialdemokratisk synspunkt.
Så er jeg glad for tilsagnet omkring arbejdspligten.
Det her skulle vi have gjort for mange, mange år siden.
Jeg vil også være ærlig at sige, at det her jo er noget af det, vi ikke kunne gennemføre i den seneste valgperiode, hvor især Enhedslisten var – tror jeg – meget arg modstander af det her og vist stadig væk er det.
Jeg synes selvfølgelig også, det er vigtigt og fuldt ud rimeligt i en tid, hvor vi beder mange danskere om at arbejde noget mere for at kunne finansiere vores samfund og vores fremtid, at dem, der ikke går på arbejde i dag, også kommer med ind og bidrager.
Martin Lidegaard (RV), 2023-04-25:
Vi bliver ikke færdige med seniorpensionen og tilbagetrækning i dag.
Vi kommer tilbage til det.
Men ingen spørgetime uden det grønne, og statsministeren var i Oostende i går, og jeg kan ikke lade være med igen – og det kommer jeg nok til at blive ved med, indtil jeg har nogle mere klare svar – at spørge statsministeren om noget i den forbindelse.
På landområdet er der nu kommet en energikrisestab, der har fået 9 måneder til at finde ud af, hvad der skal ske; det synes vi ikke der er meget krisestab over.
I forhold til de 9 GW havvind, som vi forhandlede ind under den tidligere regering, har regeringen nu foreslået en eller anden form for medejerskabsmodel, som vi altså virkelig frygter kan forsinke det her markant; jeg troede egentlig, vi var enige om, at hastighed var en selvstændig pointe her, og det her er jo noget, der virkelig haster, hvis vi skal nå det inden 2030.
Endelig er der åben dør-ordningen, hvor vi gerne havde set et straksudbud af de arealer, som skal konkurrenceudsættes, hvilket kan overstås, forstår vi, på ganske kort tid.
Men nu lægger man op til et større armvrid med Europa-Kommissionen i stedet for netop at sætte hastigheden øverst på dagsordenen.
Så – hvordan skal jeg udtrykke det her – jeg håber virkelig, at statsministeren i dag kan fortælle os, at hastighed er det, der står øverst for regeringen, når det handler om at få mere vedvarende energi i Danmark.
Mette Frederiksen (S), 2023-04-25:
Hastighed er helt afgørende, og jeg er også ærgerlig over nogle af de forsinkelser, der er.
Nu har vi jo fra regeringens side sagt, at vi vil fordoble det areal i havet, vi kan bruge til havvind; vi har sagt i sidste uge, at vi vil lave endnu mere havvind end det, der oprindelig var forudsat og aftalt; og det skal vi jo så have lagt en hastighed ind i, både offshore, men også på land.
Spørgeren ved jo godt, at der har været alle mulige forhindringer.
Der er alle mulige barrierer, men det, at vi nu har fået nedsat NEKST – i øvrigt foreslået af Radikale Venstre, mens man stadig indgik i regeringsforhandlingerne – til at få de barrierer væk, så vi får sat møllerne op, er i vores øjne den rigtige vej at gå nu.
Men ja, hastighed betyder rigtig, rigtig meget.
Morten Messerschmidt (DF), 2023-04-25:
Tak, formand.
Også tak til især finansministeren for et fornuftigt forløb.
Det er jo ikke alt, kan man sige, vi har fået ud af finanslovsforhandlingerne, men vi har da på nogle områder kunnet finde hinanden, og det har jeg været rigtig glad for.
En af de ting, der måske ærgrede mig lidt, var, at vi i modsætning til andre gange, når Dansk Folkeparti har lavet finanslove, slet ikke kunne komme igennem og tale udlændingepolitik.
Derfor er der måske en desto større årsag til lige at komme ind på det nu, for jeg ved jo også, at statsministeren nyligen har været i Italien og tale med Meloni.
Ja, hun har virkelig valgt, kan man sige, at tage sagen alvorligt og erklæret undtagelsestilstand, mens man så i Danmark lemper på grænsekontrollen, men det, som er interessant, synes jeg, er, at mens statsministeren var i Italien, var nogle af hendes venner, faktisk alle hendes EU-venner, jo i Strasbourg, hvor både mep'erne fra Socialdemokratiet, Moderaterne og Venstre stemte for en hel række nye EU-retsakter, som skal lempe udlændingepolitikken.
Socialdemokratiet kender vi måske lidt bedre end Moderaterne, og især hvad angår EU-politikken, er det jo lidt nyt for dem at komme på den bane, kan man sige.
Men det er jo bekymrende, når man altså i forhold til nye regler, f.eks. introducing screening of third country nationals, kan se navne som Christensen, Fuglsang, Løkkegaard, Petersen, Poulsen, Rasmussen og Schaldemose under de grønne knapper.
Det er alle de mep'er, som regeringspartierne har; vi bidrager gerne til lidt public service.
Men er det noget, som statsministeren drøftede med Meloni – altså hvordan hendes egne og regeringens egne mep'er begår sig?
Det er ikke kun der.
Der er også establishing a centralised system for the identification of Member States holding conviction information ...
Det er jo nogle meget, meget lange titler.
Men det, jeg bare kan sige, er, at det sådan er overskrifter, der handler om at lempe udlændingepolitikken.
Så hvordan hænger det sammen med, at statsministeren går rundt med Meloni den ene dag, og at hendes mep'ere så render rundt og stemmer for slags i Strasbourg?
Mette Frederiksen (S), 2023-04-25:
Jeg har ikke haft lejlighed til at se de beslutninger, der er truffet i Europa-Parlamentet i fredags.
Til gengæld er jeg af den meget klare overbevisning, at migrationspolitikken vedrører den ydre grænse og dermed jo en meget, meget vigtig del af Europas fundament og har forankring blandt os, der er stats- og regeringschefer.
Det er jo der, hvor jeg selv har muligheden for at søge indflydelse på den europæiske politik, og det bruger jeg meget, meget tid på, og det fik jeg så kritik for af fru Inger Støjberg tidligere.
Men det, at en dansk statsminister engagerer sig i at få styrket Europas ydre grænse, tror jeg har opbakning hos rigtig, rigtig mange danskere, fordi det jo er det, der skal til, og det er jo derfor, at jeg er til et møde med Meloni i fredags.
Det er derfor, jeg er i Kroatien.
Det er i øvrigt også en af grundene til, at jeg netop har været i Egypten og på forskellig vis engagerer mig i det her spørgsmål.
For jeg er dybt bekymret for situationen – dybt bekymret for situationen!
Da fru Inger Støjberg var minister tilbage i 2015, fik man jo ikke håndteret den her situation.
Jeg ønsker ikke, at Danmark skal være der igen, og jeg ønsker ikke, at Europa skal være der igen.
Det, jeg kan høre blandt mine kolleger, er jo en stigende bevidsthed om, at nej, det skal ikke være menneskesmuglere og menneskehandlere, der skal bestemme.
Og vi bliver nødt til at få lavet flere stærke aftaler, også med tredjelande, så vi hindrer, at bådene sejler ud, og at der er den der åbne vej ind til Europa, fordi vi ikke kan håndtere det antal mennesker, der ønsker at komme hertil, og det, der foregår, er inhumant.
Det er børnelig, der skyller op på stranden.
Vi kan ikke være det bekendt.
Vi skal have fundet noget, der er mere langtidsholdbart.
Men jeg kan ikke redegøre præcis for, hvad Europa-Parlamentet har truffet af beslutninger, men jeg kan redegøre for, hvad der er den danske regerings holdning.
Morten Messerschmidt (DF), 2023-04-25:
Det er jeg glad for, og jeg deler i øvrigt fuldstændig analysen af det kæmpe svigt tilbage i 2015, hvor den daværende integrationsminister jo bakket op af den daværende ledelse af Dansk Folkeparti, som jo så siden hen har fundet sammen, kan man så sige, i det samme parti, og derfor kan de jo så sidde og tale om, hvad de gjorde dengang, svigtede totalt i forhold til ikke at lukke grænsen og forhindre, at 40.000 syrere bare vandrede op ad E45.
Men når nu statsministeren ikke ved, hvad hendes partifæller laver i Parlamentet, så kan jeg jo igen i public services hellige navn hjælpe lidt med det.
Det handler om, at man ikke må kræve betaling for sprogundervisning, som vi gør i Danmark.
Det handler om, at har man fået opholds- og arbejdstilladelse som tredjelandsborger i ét land, har man det også i alle andre lande.
Jeg tror ikke, det kræver så meget politisk indsigt at sige, at det er en bombe under den stramme danske udlændingepolitik.